Oficiālais Vēstnesis 201 E , 18/08/2005 Lpp. 0122 - 0123



P6_TA(2004)0067 Tibeta (Tenzin Delek Rinpoché lieta) Eiropas Parlamenta rezolūcija par Tibetu un Tenzin Delek Rinpoché lietu Eiropas Parlaments, - ņemot vērā iepriekšējās Parlamenta rezolūcijas par Tibetu un cilvēktiesību situāciju Ķīnā, kā arī tā rezolūcijas par cilvēktiesībām pasaulē, - ņemot vērā 2002. gada 19.decembrī [1] pieņemto Parlamenta rezolūciju par Tenzin Delek Rinpoché un Lobsang Dhondup lietām, - ņemot vērā Reglamenta 115.panta 5. punktu, A. tā kā 2002. gada 2. decembrī Kardzes (Ganzi) Starpniecības tautas tiesa Sičuanas provinces Kardzes Tibetiešu autonomajā prefektūrā piesprieda nāves sodu ietekmīgam budistu lamam Tenzin Delek Rinpoché, atliekot sprieduma izpildi uz diviem gadiem, un tā kā viņa palīgam Lobsang Dhondup nāves sodu izpildīja 2003. gada 26. janvārī, abos gadījumos par iespējamiem politiskiem pārkāpumiem; B. tā kā abus arestēja 2002. gada aprīļa sākumā pēc 2002. gada 3. aprīlī Sičuanas provinces galvaspilsētā Čengdu notikušā bumbas sprādziena; C. tā kā Tenzin Delek Rinpoché apsūdzēja par "sprādzienu izraisīšanu" un "separātisma provocēšanu" un viņa vaina nav pierādīta; D. tā kā ziņo, ka Tenzin Delek Rinpoché līdz šim tur ieslodzījumā pilnīgā izolācijā un ka viņš vairākus mēnešus ir spīdzināts; E. nopietni noraizējies par to, ka Tenzin Delek Rinpoché sprieduma izpildes atlikšanas termiņš beidzas 2004. gada 2. decembrī; F. tā kā pēc Eiropadomes pieprasījuma Padome pašlaik izskata Ķīnai noteikto ieroču pārdošanas embargo, par ko nolēma un ko īstenoja 1989. gadā; G. tā kā Ķīnas Tautas Republikas valdība nesen uzņēma Viņa Svētības Dalailamas pārstāvjus; 1. atkārtoti atgādina izteikto aicinājumu atcelt nāves sodu, aicina nekavējoties Ķīnā izsludināt moratoriju nāves sodam un aicina Ķīnas iestādes nekavējoties aizstāt Tenzin Delek Rinpoché piespriesto nāves sodu ar citu sodu; 2. stingri nosoda nāves soda izpildi Lobsang Dhondup 2003. gada 26. janvārī; 3. aicina Sičuanas provinces Tautas prokuratūras virsprokuroru un Sičuanas provinces tautas valdības vadītāju darīt visu iespējamo, lai novērstu nāves soda izpildi Tenzin Delek Rinpoché; 4. aicina iestādes garantēt, ka pret Tenzin Delek Rinpoché aizturēšanas laikā neizturēsies slikti, aicina lietu nekavējoties pārskatīt un aicina Ķīnas iestādes darīt visu iespējamo, lai nodrošinātu starptautisko cilvēktiesību un šajā jomā pieņemtajos tiesību aktos noteikto standartu ievērošanu un it īpaši nodrošināt apcietinātajām personām starptautiski atzītus tiesas procesus; 5. aicina Eiropas Savienību un tās dalībvalstis mudināt Ķīnas Tautas Republikas valdību ievērot Tibetas iedzīvotāju tiesības uz reliģiskās pārliecības brīvību, it īpaši novērst nāves soda izpildi Tenzin Delek Rinpoché un aicināt sākt jaunu un godīgu tiesas procesu; 6. aicina Komisiju un Padomi gaidāmajā ES un Ķīnas augstākā līmeņa sanāksmē izteikt bažas par Tenzin Delek Rinpoché lietu; 7. aicina Padomi un dalībvalstis uzturēt spēkā ES noteikto ieroču tirdzniecības embargo attiecībā uz Ķīnas Tautas Republiku un nesamazināt pašreizējos dalībvalstu ierobežojumus šādu ieroču tirdzniecībai; uzskata, ka šis embargo jāsaglabā līdz laikam, kad ES būs pieņēmusi juridiski saistošu Rīcības kodeksu attiecībā uz ieroču eksportu un Ķīnas Tautas Republika būs veikusi konkrētus pasākumus, lai izlabotu cilvēktiesību situāciju šajā valstī, cita starpā ratificējot ANO Paktu par civilajām un politiskajām tiesībām un pilnīgi ievērojot minoritāšu tiesības; 8. atzinīgi vērtē tibetiešu Ngawang Sangdrol un Jigme Sangpo atbrīvošanu, kuri ir bijuši visilgāk ieslodzītie savas pārliecības dēļ, un aicina Ķīnas iestādes turpināt atbrīvot ieslodzītos; 9. aicina Ķīnas Tautas Republikas valdību pastiprināt ar Dalailamas pārstāvjiem notiekošo dialogu, lai bez kavēšanas panāktu abpusēji pieņemamu risinājumu Tibetas jautājumā; 10. šajā sakarā atkārtoti atgādina Padomei izteikto aicinājumu iecelt ES īpašo pārstāvi Tibetas jautājumos, lai efektīvi veicinātu šī jautājuma mierīgu atrisināšanu; 11. uzdod tā priekšsēdētājam nosūtīt šo rezolūciju Padomei, Komisijai, ANO ģenerālsekretāram, Ķīnas valdībai, Sičuanas provinces vadītājam un Sičuanas provinces Tautas prokuratūras virsprokuroram. [1] OV C 31 E, 05.02.2004., 264. lpp. --------------------------------------------------